b'\n_START_ARTICLE_\nKoop Arponen\n_START_SECTION_\nNuoruusvuodet\n_START_PARAGRAPH_\nArponen syntyi 20. huhtikuuta 1984 suomalaisen is\xc3\xa4n ja hollantilaisen \xc3\xa4idin perheeseen Lappeenrannassa. Perhe muutti Belgiaan Koopin ollessa kaksivuotias ja sielt\xc3\xa4 edelleen Englantiin pari vuotta my\xc3\xb6hemmin. Arponen aloitti pianonsoiton 5-vuotiaana, mutta lopetti sen 11-vuotiaana. 16-vuotiaana h\xc3\xa4n aloitti pianonsoiton uudelleen ja alkoi my\xc3\xb6s s\xc3\xa4velt\xc3\xa4\xc3\xa4. Kitaransoiton h\xc3\xa4n opetteli ollessaan viikonloppuvapailla armeijasta, jonka h\xc3\xa4n suoritti Suomessa. Arposella ei olisi ollut pitk\xc3\xa4\xc3\xa4n ulkomaalla asuneena velvollisuutta asepalveluksen suorittamiseen, mutta h\xc3\xa4n p\xc3\xa4\xc3\xa4tti isosiskonsa tapaan suorittaa palvelusajan, ja h\xc3\xa4nelle my\xc3\xb6nnettiin Karjalan Prikaatin menestyneimm\xc3\xa4n aliupseerin palkinto. Armeijan j\xc3\xa4lkeen Arponen palasi Englantiin ja opiskeli yliopistossa Creative Music Technology with Business Management -tutkinnon._NEWLINE_Arponen lauloi ensimm\xc3\xa4ist\xc3\xa4 kertaa useiden ihmisten edess\xc3\xa4 yliopistoaikoina. Lopulta h\xc3\xa4n voitti itselleen 1\xc2\xa0000 puntaa karaokekilpailussa, osti itselleen pienet \xc3\xa4\xc3\xa4nentoistolaitteet ja esiintyi p\xc3\xa4\xc3\xa4asiassa trubaduurina viikonloppuisin pubeissa. Is\xc3\xa4ns\xc3\xa4 kuoltua h\xc3\xa4n muutti Suomeen vuonna 2008, asui hetken aikaa Helsingiss\xc3\xa4, jonka j\xc3\xa4lkeen muutti Sein\xc3\xa4joelle ty\xc3\xb6skentelem\xc3\xa4\xc3\xa4n VR:n rakennust\xc3\xb6iss\xc3\xa4, mist\xc3\xa4 h\xc3\xa4nell\xc3\xa4 oli kokemusta jo opiskelijuajoilta. Viikonloput h\xc3\xa4n vietti iso\xc3\xa4itins\xc3\xa4 luona Pihlajavedell\xc3\xa4.\n_START_SECTION_\nIdols\n_START_PARAGRAPH_\nArponen osallistui Suomen Idols-kilpailuun 2008, ja p\xc3\xa4\xc3\xa4si lopulta finaaleihin. H\xc3\xa4n my\xc3\xb6s voitti kisan 14. joulukuuta 2008 voittaen toisen kisaajan, Anna Puustj\xc3\xa4rven, yli 40 prosenttiyksik\xc3\xb6n \xc3\xa4\xc3\xa4nierolla, joka oli suurin Idolsin historiassa. H\xc3\xa4n sai 70,3\xc2\xa0% kaikista \xc3\xa4\xc3\xa4nist\xc3\xa4 ja voitostaan palkkioksi 30\xc2\xa0000 euroa. Arponen on mukana 12. marraskuuta 2008 julkaistulla T\xc3\xa4htiluokka-albumilla, jolla h\xc3\xa4n laulaa muiden Idols-finalistien kanssa. _NEWLINE_Kilpailun aikana Arposella oli ongelmia l\xc3\xa4hinn\xc3\xa4 suomenkielisten kappaleiden sanojen muistamisessa, mik\xc3\xa4 ilmeni erityisesti finalistien yhteiskappaleessa Hyv\xc3\xa4\xc3\xa4 y\xc3\xb6t\xc3\xa4 ja huomenta. Arposen mukaan h\xc3\xa4n teki nimmarikeikoilla usein virheit\xc3\xa4 kappaleen sanoissa, vaikka h\xc3\xa4nen laulama osuus olikin pieni. Sen sijaan Arposen vahvuutena olivat englanninkieliset kappaleet, ja tuomariston palaute oli yht\xc3\xa4 viikonloppua lukuun ottamatta my\xc3\xb6nteist\xc3\xa4. Tuomari Patric Sarin kommentoi ennen finaalia Koopin taktikoineen itsens\xc3\xa4 jatkoon aikuisia naisia kosiskelevilla kappalevalinnoilla, mutta Koop vastasi kommenttiin esitt\xc3\xa4v\xc3\xa4ns\xc3\xa4 vain kappaleita joista itse pit\xc3\xa4\xc3\xa4._NEWLINE_Arposen esikoisalbumia oli alettu valmistella jo ennen voiton varmistumista, mutta ty\xc3\xb6 aloitettiin varsinaisesti joulun alla ja albumi saatiin valmiiksi kolmessa kuukaudessa. Albumin tuottajina toimivat Disco-yhtyeen kitaristi Olli Halonen sek\xc3\xa4 Idolsissakin toiminut Leri Leskinen. Albumin kappaleiden sanoitusta haettiin ulkomailta, ja tarjouksia tuli noin kuusi sataa, mukaan lukien Linda Perrylt\xc3\xa4. Arponen s\xc3\xa4velsi osan kappaleista my\xc3\xb6s itse, ja h\xc3\xa4nell\xc3\xa4 oli viimeinen sana mukaan valittavista kappaleista. Levyn viimeiseksi kappaleeksi valittiin tuomari Patric Sarinin ja Ruotsin Idols-tuomari Andreas Carlssonin s\xc3\xa4velt\xc3\xa4m\xc3\xa4 kappale Insomnia, josta julkaistiin my\xc3\xb6s suoraan listaykk\xc3\xb6seksi noussut single. Albumin studiomuusikkoina toimivat kitaristi Lasse Sakara, basisti Lauri Porra ja rumpali Sami Kuoppam\xc3\xa4ki, joilla oli laajaa kokemusta muiden menestyneiden b\xc3\xa4ndien j\xc3\xa4senin\xc3\xa4. _NEWLINE_Albumin toisena singlen\xc3\xa4 julkaistiin Every Song I Hear..., jonka musiikkivideo kuvattiin Los Angelesissa. Musiikkivideon ohjasivat Muuvi-palkitut Kusti ja Jaakko Manninen. Esikoisalbumi New Town ilmestyi 18. maaliskuuta 2009, ja se nousi ilmestymisviikollaan suoraan Suomen virallisen listan ensimm\xc3\xa4iselle sijalle. Syksyll\xc3\xa4 2009 Arponen teki singlen I Love It When I See You Smile Roosa nauha -kampanjalle, jolle kaikki kappaleen tuotot lahjoitettiin. Kampanjan my\xc3\xb6t\xc3\xa4 Koop kutsuttiin esiintym\xc3\xa4\xc3\xa4n Lontooseen hyv\xc3\xa4ntekev\xc3\xa4isyysgaalaan, jossa h\xc3\xa4nen lis\xc3\xa4kseen esiintyi walesilainen Katherine Jenkins._NEWLINE_Toinen albumi, Bright Lights, julkaistiin 24. maaliskuuta 2010. Tuottajana toimi j\xc3\xa4lleen Leri Leskinen, joka tuotti my\xc3\xb6s Koopin ensimm\xc3\xa4isen albumin._NEWLINE_Arponen purki Sony Musicin kanssa tekem\xc3\xa4ns\xc3\xa4 sopimuksen kolmen albumin levytyksest\xc3\xa4 ja n\xc3\xa4in ollen viimeist\xc3\xa4 albumia ei koskaan ilmestynytk\xc3\xa4\xc3\xa4n.\n_START_SECTION_\nFlute of Shame\n_START_PARAGRAPH_\nBright Lights -albumin levytyksen aikaan Arponen p\xc3\xa4\xc3\xa4tti perustaa yhteisen b\xc3\xa4ndin yst\xc3\xa4viens\xc3\xa4 James Lascellesin ja Dane Stefaniukin kanssa. N\xc3\xa4m\xc3\xa4 saapuivat Suomeen Arposen kutsumina, ja b\xc3\xa4ndi perustettiin nimell\xc3\xa4 Flute of Shame. Yhtye soittaa akustista folkrockia englanniksi._NEWLINE_Vuonna 2011 yhtye osallistui Latviassa j\xc3\xa4rjestettyyn kansainv\xc3\xa4liseen New Wave -musiikkikilpailuun. Se sai kolmantena iltana esitt\xc3\xa4m\xc3\xa4ll\xc3\xa4\xc3\xa4n kappaleella Pictures on My Wall tuomaristolta kilpailun historian ensimm\xc3\xa4ist\xc3\xa4 kertaa t\xc3\xa4ydet pisteet, mutta yhtye ei silti ylt\xc3\xa4nyt kilpailun k\xc3\xa4rkeen. Se kuitenkin palkittiin 50\xc2\xa0000 euron arvoisella Alla Pugat\xc5\xa1ovan Kultainen t\xc3\xa4hti -palkinnolla, joka vastaa rahalliselta arvoltaan kilpailun voittajan palkintoa. Voiton j\xc3\xa4lkeen Flute of Shame sai tarjouksia levy-yhti\xc3\xb6ilt\xc3\xa4, mutta n\xc3\xa4ist\xc3\xa4 kielt\xc3\xa4ydyttiin. Arponen kertoi b\xc3\xa4ndin halunneen tehd\xc3\xa4 ensimm\xc3\xa4isen levyn omatoimisesti, ja k\xc3\xa4ytt\xc3\xa4\xc3\xa4 palkintorahansa siihen. Levyn ensimm\xc3\xa4inen sinkku, Pictures on My Wall, julkaistiin Suomessa 17. lokakuuta 2011._NEWLINE_Toukokuussa 2011 Arponen teki kulttuuridokumentin yhteisty\xc3\xb6ss\xc3\xa4 SuomiTV:n kanssa. Dokumentissa Arponen vei 8 koululaista Pihlajavedelt\xc3\xa4 tutustumaan Staffordshiren kreivikuntaan Englantiin. Matkan aikana lapset kokeilivat brittikulttuuriin kuuluvia asioita maanviljelysyhdyskuntien el\xc3\xa4m\xc3\xa4st\xc3\xa4 koulupukuihin. Arponen kertoi toivovansa ohjelman auttavan lapsia ymm\xc3\xa4rt\xc3\xa4m\xc3\xa4\xc3\xa4n paremmin kulttuurien v\xc3\xa4lisi\xc3\xa4 eroja._NEWLINE_Flute of Shame esiintyi Idols tekee hyv\xc3\xa4\xc3\xa4 -konsertissa maaliskuussa 2012. Ennen konserttia Arponen matkusti Niina Backmanin kanssa hyv\xc3\xa4ntekev\xc3\xa4isyysmatkalle Kongoon, miss\xc3\xa4 he tapasivat lapsisotilaita, HIV-potilaita ja raiskattuja lapsia. Matkalla kuvattuja videoita esitettiin konsertin yhteydess\xc3\xa4. Konsertilla tuettiin Kirkon Ulkomaanavun ty\xc3\xb6t\xc3\xa4 muun muassa kehitysmaiden nuorten koulutus- ja toimeentulomahdollisuuksien parantamiseksi._NEWLINE_Hein\xc3\xa4kuussa 2012 Flute of Shame julkaisi ensimm\xc3\xa4isen EP-levyns\xc3\xa4 nimell\xc3\xa4 Coming Home. Yhtyeen toinen EP-levy These Hands julkaistiin kes\xc3\xa4kuussa 2013. Joulukuussa 2013 yhtye julkaisi musiikkivideon kappaleelle "The Landlord". Musiikkivideosta julkaistiin alkuper\xc3\xa4isen videon lis\xc3\xa4ksi leikattu versio, josta on poistettu muun muassa yksi yl\xc3\xa4osaton kohtaus._NEWLINE_Marraskuussa 2014 Flute of Shame julkaisi joululevyn Three Wise Men, jonka tuotoista osa lahjoitettiin hyv\xc3\xa4ntekev\xc3\xa4isyysj\xc3\xa4rjest\xc3\xb6ille._NEWLINE_Flute of Shamen levyt on julkaissut Koop Arposen omistama yritys A.T.Wisely Oy Ltd.  Yhtye hajosi vuonna 2015 mutta teki keikkoja my\xc3\xb6s vuonna 2016.'